## La Ciutat de les Arts i les Ciències s’il·lumina de verd pel Dia Mundial de l’ELA

*** L’encesa serà este divendres 21 de juny a partir de les 21.00 hores**

La Ciutat de les Arts i les Ciències s’il·luminarà esta nit de color verd amb motiu del Dia Mundial de l’ELA. L’encesa especial es realitzarà a partir de les 21.00 hores.

Amb esta il·luminació es pretén donar visibilitat i fer costat a les persones afectades per l’esclerosi lateral amiotròfica o ELA, una malaltia de les neurones en el cervell, el tronc cerebral i la medul·la espinal, que controlen el moviment dels músculs voluntaris. Actualment, el carrer Menor del Museu de les Ciències acull fins al 30 de juny l’exposició fotogràfica ‘Fran Vivó hacia AdELAnte’ amb l’objectiu de donar visibilitat a l’ELA a través de l’exemple vital del seu protagonista, Fran Vivó.

L’exposició, de lliure accés, proposa un viatge per la vida de Fran Vivó i es compon de fotografies de format reduït i gran, material audiovisual i mobiliari, estructurada en tres espais: ‘Fran Vivó’, que és la presentació del protagonista; ‘Entenent l’ELA’, en la qual es mostra l’atenció i les cures que rep, i ‘Vida’, que ensenya la convivència amb la malaltia i demostra que, amb l’ajuda tècnica i humana necessària, és possible tindre qualitat de vida.

La mostra ‘Fran Vivó hacia AdELAnte’ està realitzada per Christian Lizandra García junt amb l’Associació Valenciana d’ELA (ADELA-CV) i la família Vivó Martínez.

Fecha: 21/06/2024